Meteorologen kan ha avverget en flomkatastrofe da han satte i gang tiltak før flommen i det hele tatt brøt ut.

Storflommen som rammet Sørlandet for drøye to uker siden har så langt kostet over 500 millioner kroner, og det er meldt inn 3300 skader, viser tall fra Finans Norge.

Under evalueringen etter flommen, kommer det fram at ødeleggelsene ville blitt vesentlig større om det ikke hadde vært for 37-åringen fra Kristiansand.

Meteorolog Tarjei Breiteig ved Agder Energi forutså nemlig at store nedbørsmengder ville treffe Agder-fylkene lenge før NVE og Meteorologisk institutt.

Derfor valgte Agder Energi å tappe demningen i Byglandsfjorden med 1,3 meter allerede dager før flommen.

Dette ble avgjørende for husene langs elven Otra som renner ut i Kristiansand. Det kunne gått langt verre om ikke demningene lenger oppe hadde vært tappet for vann på forhånd.

– Om ikke vi hadde skaffet demping eller luft i fjorden ville flomtoppen ved Vennesla, som allerede var på 1100 kubikkmeter per sekund, blitt 600 kubikkmeter per sekund høyere, forklarer han.

Flomtoppen kunne altså vært over 50 prosent høyere, og forårsaket langt større skader, dersom Breiteig ikke hadde oppdaget flomfaren.